AaBs cheftræner er utilfreds med Vejles modvilje til at flytte morgendagens pokalopgør til torsdag.

Når AaB i morgen møder Vejle i pokal turneringen, er det blot to dage efter at SAS liga kampen mod Esbjerg blev fløjtet af. Og det betyder, at spillerne får svært ved at nå at komme sig efter gårsdagens kamp. - Alle trænere ved, at det ikke er godt at spille allerede to dage efter en kamp, da der vil være en endog meget stor skadesrisiko og en dårlig mulighed for at præstere fysisk. Fysiologisk kan spillerne umuligt nå at restituere, forklarer Erik Hamrén i en pressemeddelelse. Vejle takkede nej til at flytte pokalkampen fra onsdag til torsdag og dermed give AaB spillerne en chance for at få pusten igen. Vejle skal selv spille kamp søndag. Erik Hamrén kalder det unfair og undrer sig over, at DBU ikke er gået videre med sagen. - At Ove Christensen på den måde nægter at give os fair play, er skammeligt, og jeg må tilstå, at jeg af den grund taber al respekt for ham som både træner og sportsmand, lyder det fra Erik Hamrén. DBU har ikke mulighed for at flytte en kampdato, med mindre at begge klubber er enige herom.